Call Me by Your Name

Call Me by Your Name er en romantisk dramafilm fra 2017, regissert av Luca Guadagnino.
Manuset til James Ivory er basert på André Acimans roman Call Me by Your Name fra 2007. Det er den tredje og siste filmen i Guadagninos Desire-trilogi etter I Am Love (2009) og A Bigger Splash (2015). Filmen utspiller seg i Nord-Italia i 1983 og handler om forholdet mellom Elio Perlman (Timothée Chalamet), en 17-åring som bor i Italia, og farens amerikanske assistent, Oliver (Armie Hammer). Michael Stuhlbarg, Amira Casar, Esther Garrel og Victoire Du Bois har andre roller.


== Handling ==
Filmen utspiller seg på den italienske landsbygda i 1983. 17 år gamle Elio Perlman (Timothée Chalamet) bor sammen med familien i en majestetisk villa og vier late sommerdager til kunst, litteratur, bading og fest. Når den 24 år gamle storsjarmøren Oliver (Armie Hammer) kommer på besøk, vekkes nye, uante følelser hos Elio. Gjennom sommeren trekkes de to gradvis mot hverandre, både på godt og vondt.


== Medvirkende ==
Armie Hammer som Oliver
Timothée Chalamet som Elio Perlman
Michael Stuhlbarg som herr Perlman
Amira Casar som Annella Perlman
Esther Garrel som Marzia
Victoire Du Bois som Chiara
Vanda Capriolo som Mafalda
Antonio Rimoldi som Anchise
Elena Bucci som Art Historian
Marco Sgrosso som Nico
André Aciman som Mounir
Peter Spears som Isaac


== Produksjon ==
Call Me by Your Name har vært i utvikling siden 2007, da filmprodusentene Peter Spears og Howard Rosenman kjøpte filmrettighetene til Acimans roman. Ivory skulle egentlig være med å regissere filmen, men han holdt seg i stedet til manus og produksjon. Guadagnino takket ja til å regissere og produsere filmen i 2016. Call Me by Your Name ble finansiert av flere internasjonale filmselskaper, og innspillingen foregikk i Crema i Italia i mai og juni 2016. Filmfotograf Sayombhu Mukdeeprom spilte inn filmen i 35mm-film. Musikeren Sufjan Stevens bidro med ny musikk til filmen, blant annet låtene «Mystery of Love» og «Visions of Gideon».


== Utgivelse ==
Call Me by Your Name hadde verdenspremiere på Sundance filmfestival 22. januar 2017. Den hadde kinopremiere i USA 24. november 2017 og i Norge 26. januar 2018. Filmen fikk god kritikk, blant annet for regi, manus, musikk og skuespill. Magasinet Time, organisasjonen National Board of Review og det amerikanske filminstituttet har alle utpekt filmen i sine årslister. Benjamin Yazdan fra filmnettstedet Montages var fornøyd. Han skrev:

Filmen er sjeldent nyansert og mangetydig, samtidig som den både bevarer de sterke affektene fra I Am Love og de presise kulturelle observasjonene fra A Bigger Splash. [...] Call Me By Your Name er fylt av enestående øyeblikk, men som aldri stikker seg for mye ut i filmen, og derfor unngår å bli slike katartiske og oppsummerende scener som skal stå for noe mer enn de kan representere i seg selv [...]. Guadagnino vet nøyaktig hvor lenge han skal feste seg ved et ansikt, ved en bevegelse, ved blikkene som til stadighet møtes og utgjør den fullendte representasjonen av det hele mennesket.
Filmen ble nominert til tre priser under den 75. Golden Globe-utdelingen for beste dramafilm, beste mannlige hovedrolle (Chalamet) og beste mannlige birolle (Hammer). Chalamet ble også nominert til en Screen Actors Guild Award for rolleskildringen sin. Filmen ble også nominert til fire priser under den 90. Oscar-utdelingen, blant annet for beste film.


== Referanser ==


== Eksterne lenker ==
(en) Offisielt nettsted 
(en) Call Me by Your Name (film) – kategori av bilder, video eller lyd på Commons 
(en) Call Me by Your Name på Internet Movie Database 
(no) Call Me by Your Name hos Filmfront 
(da) Call Me by Your Name i Danmark Nationale Filminstitut 
(fr) Call Me by Your Name på Allociné 
(nl) Call Me by Your Name på MovieMeter 
(en) Call Me by Your Name på AllMovie 
(en) Call Me by Your Name på Rotten Tomatoes 
(en) Call Me by Your Name på Metacritic